Predkladacia  správa

Návrh organizačno-technického zabezpečenia volieb do orgánov samosprávnych krajov  v roku 2009 sa predkladá na rokovanie vlády v nadväznosti na rozhodnutie predsedu Národnej rady Slovenskej republiky č. 272/2009 Z. z., ktorým  vyhlásil voľby do zastupiteľstiev samosprávnych krajov a voľby predsedov samosprávnych krajov a určil deň konania volieb na sobotu  14. novembra 2009.

V predloženom návrhu sú uvedené úlohy pre ústredné orgány štátnej správy, miestne orgány štátnej správy a územnej samosprávy s určenými termínmi ich plnenia v súlade 
s lehotami ustanovenými zákonom o voľbách do orgánov samosprávnych krajov. 

Nositelia úloh ich plnením vytvoria podmienky k náležitému zabezpečeniu prípravy volieb po stránke organizačnej, materiálnej a technickej. Plnenie úloh bude spočívať predovšetkým vo vydaní pokynov, na základe ktorých budú koordinované všetky práce spojené s prípravou volieb. Pôjde predovšetkým o práce spojené so zabezpečením tlače a distribúcie volebných tlačív, so zabezpečením elektronického komunikačného spojenia volebných orgánov všetkých stupňov, so zabezpečením možnosti voličov uplatniť hlasovacie právo vrátane cudzincov, ktorí majú trvalý pobyt na území Slovenskej republiky, s vytvorením volebných orgánov všetkých stupňov a  podmienok pre ich činnosť, so zabezpečením školení osôb, ktoré sa budú podieľať na príprave volieb a samotného priebehu hlasovania, so zabezpečením spracovania výsledkov hlasovania, archivácie volebnej dokumentácie a ďalších prác súvisiacich s prípravou a vykonaním volieb.

Na zabezpečenie prípravy a vykonania volieb do orgánov samosprávnych krajov v roku 2009 sú v rozpočtovej kapitole Ministerstva vnútra Slovenskej republiky rozpočtované účelové finančné  prostriedky vo výške 8 426 110 €  a v rozpočtovej kapitole Štatistického úradu Slovenskej republiky vo výške 1 329 416  €. Uvedená výška finančných prostriedkov zahŕňa aj výdavky spojené s konaním druhého kola volieb predsedov samosprávnych krajov, ak v prvom kole volieb nedôjde podľa platnej právnej úpravy k ich zvoleniu.
  
Finančné prostriedky ministerstva vnútra budú použité najmä na zabezpečenie úhrady náhrady mzdy členom volebných komisií a odmien členom a zapisovateľom okrskových volebných komisií,  hlasovacích lístkov, metodických a informačných materiálov a volebných tlačív, na zabezpečenie činnosti volebných komisií, na vybavenie volebných miestností, 
na ochranu volebných miestností a ochranu verejného poriadku v deň konania volieb, na výdavky spojené s prevádzkou a nevyhnutnou úpravou volebných miestností  a na komplexné služby spojov.  

Finančné prostriedky určené pre Štatistický úrad Slovenskej republiky zahŕňajú výdavky na spracovanie výsledkov volieb.

Návrh organizačno-technického zabezpečenia volieb bol s ohľadom na časovú tieseň predmetom konferenčného pripomienkového konania so zástupcami dotknutých ústredných orgánov, ktorí nepredložili žiadne pripomienky. Záznam z rokovania je súčasťou materiálu.